สังคมข่าวหุ้น
*เฟดขึ้นดอกเบี้ยนโยบายอีก 0.25% มาที่ 1.75-2.00% พร้อมส่งสัญญาณจะปรับขึ้นอีก 2 ครั้งในปีนี้ ทำให้ดัชนีตลาดหุ้นทั่วโลกพากันหัวทิ่ม รวมถึงของไทยที่ระหว่างวันลงไปต่ำสุด 1,699.66 จุด แต่พอใกล้ปิดตลาด กลับดีดขึ้นมาได้ ติดลบไปเพียง 8.48 จุด มาที่ 1,709.86 จุด มูลค่าการซื้อขาย 59,741 ล้านบาท
15 มิ.ย. 2561

คาเฟอีน
*เฟดขึ้นดอกเบี้ยนโยบายอีก 0.25% มาที่ 1.75-2.00% พร้อมส่งสัญญาณจะปรับขึ้นอีก 2 ครั้งในปีนี้ ทำให้ดัชนีตลาดหุ้นทั่วโลกพากันหัวทิ่ม รวมถึงของไทยที่ระหว่างวันลงไปต่ำสุด 1,699.66 จุด แต่พอใกล้ปิดตลาด กลับดีดขึ้นมาได้ ติดลบไปเพียง 8.48 จุด มาที่ 1,709.86 จุด มูลค่าการซื้อขาย 59,741 ล้านบาท
*มีตัวเลขที่น่าสนใจเพิ่มเติม คือ นักลงทุนต่างชาติขายหนักจริง ๆ หรือ 9,643 ล้านบาท ส่งผลให้นับจากสิ้นปี 2560 มาถึงเมื่อวานนี้ (14 มิ.ย.) ต่างชาติขายสุทธิแล้ว 155,377 ล้านบาท ส่วนบรรดากูรู นักวิเคราะห์ต่างมองว่า ต่างชาติยังไม่น่ากลับเข้ามาง่าย ๆ ในช่วงนี้ เพราะรอดูความชัดเจนเรื่องการเลือกตั้ง และแผนการลงทุนในโครงการขนาดใหญ่ มีความเป็นรูปธรรมมากแค่ไหน และยังมีปัจจัยภายนอกเข้ามาเกี่ยวข้องอีกเยอะแยะ
*ช่วงท้ายตลาดวานนี้มีแรงซื้อเข้ามาในหุ้นกลุ่มธนาคารนำโดยแบงก์ขนาดใหญ่คือ KBANK ของเสี่ยปั้น บัณฑูร ล่ำซำ หลังจากระหว่างวันราคาลงไปลึกที่ 197 บาท และสามารถกลับมาปิดตลาดแบบเสมอตัวได้ที่ 200 บาท เช่นเดียวกับแบงก์กรุงเทพ หรือ BBL ภายใต้การบริหารของเสี่ยโทนี่ ชาติศิริ โสภณพนิช พลิกกลับขึ้นมาเป็นบวก 1.50 บาท ปิดที่ 199.50 บาท จากที่ร่วงไปต่ำสุดของวัน 195.50 บาท แสดงให้เห็นว่าทั้ง 2 หุ้นนี้ จัดเป็น “สายแข็ง” พื้นฐานแกร่งจริง
*กลุ่มทิสโก้ TISCO เป็น บจ. แห่งแรกที่จะแจ้งผลประกอบการไตรมาส 2/2561 โดยช่วงเวลาน่าจะอยู่ในสัปดาห์ที่ 2 ของเดือน ก.ค.นี้ ล่าสุด โบรกฯ เริ่มทำบทวิเคราะห์คาดการณ์กำไรกันออกมาแล้วว่ามีโอกาสกระเป๋าตุงต่อ รอรับกำไรกว่า 1.80 พันล้านบาท เพิ่มขึ้น 22% เพราะมีรายจ่าย และตั้งสำรองฯ ลดลง ส่วนราคาหุ้นลงต่ำกว่า 90 บาท เป็นจังหวะในการซื้อ เพราะราคาเป้าหมายโดยเฉพาะอยู่ที่ 98-100 บาท
*มีเสียงบ่นมาจากผู้ประกอบการหุ้นกลุ่มส่งออก เพราะหวั่นว่าปัญหาต่าง ๆ ของการท่าเรือแห่งประเทศไทยในขณะนี้ อาจส่งผลกระทบอย่างรุนแรงกับการส่งออกของประเทศ ทั้งการเปลี่ยนแปลงประธานบอร์ด การตรวจสอบของ ป.ป.ช. กับ สตง. เรื่องจัดซื้อจัดจ้างระบบไอที และ ISPS CODE (International Ship and Port Facility Security Code) ที่ควบคุมโดย The International Maritime Organization (IMO) หน่วยงานตรวจสอบมาตรฐานความปลอดภัยของท่าเรือและการขนส่งทางน้ำ กำลังจะเข้ามาตรวจสอบอีก ทำให้หวั่นใจว่า ท่าเรือจะสอบตกเรื่องความปลอดภัย
*น่าเหนื่อยหน่ายจริง ๆ กับการแก้ปัญหาของ ขสมก. เกี่ยวกับปัญหารถเมล์เอ็นจีวีที่ทั้ง CHO และ SCN ยังไม่สามารถส่งมอบรถเพิ่มได้ ส่วนรถที่รับมอบมาแล้ว 100 คัน ก็ยังจ่ายเงินให้เอกชนไม่ได้ หลังมีการฟ้องร้องกันอีนุงตุงนัง และล่าสุด ขสมก.แก้ปัญหาด้วยการไปนำรถเมล์เก่าอายุ 25-30 ปี มาปะผุ ทาสีใหม่ แล้วนำมาให้บริการกับประชาชน
*หุ้น GULF ของ “สารัชถ์ รัตนาวะดี” มหาเศรษฐีท็อปเท็นของประเทศไทย ราคาหุ้นวิ่งสวนภาวะตลาดโดยรวม เพื่อรับกับเข้าคำนวณ FTSE All World วันนี้ เพราะราคาหุ้นยังมีอัพไซด์จากเป้าหมายที่ 80 บาท (บล.บัวหลวง) และหุ้นก็ยังมีรูมให้เม็ดเงินต่างชาติเข้ามาลงทุนเพิ่มอีกได้ แต่ก็ต้องลุ้นว่า หุ้นจะผ่านแนวต้าน 70.25 บาท ได้หรือไม่ ส่วนโอกาสเข้า SET50 นั้น มีข่าวว่า ไม่น่าจะมีชื่อติดอยู่ค่อนข้างแน่นอนแล้ว และให้ไปลุ้นอีกครั้งสำหรับรอบครึ่งปีแรก 2562 ไม่น่าพลาดแน่นอน
*ธนาคารอิสลามแห่งประเทศไทย (ไอแบงก์) ที่ดีวันดีคืนหลัง “ชัยวัฒน์ อุทัยวรรณ์” เข้าไปบริหารจัดการ ล่าสุด จัดโครงการเงินรับฝากประจำพิเศษ ต้อนรับ อีดิลฟิตรี ฮ.ศ. 1439 เป็นเงินรับฝากประจำ ตามหลักวะกาละฮ์แบบมีระยะเวลาการรับฝาก 4 เดือน, 7 เดือน, 12 เดือน และ 15 เดือน จ่ายผลตอบแทนทุกเดือน และคาดว่าจะได้รับในอัตราสูงสุดถึง 1.90% เพียงเปิดบัญชี / ฝากเพิ่ม ขั้นต่ำ 10,000 บาท และฝากเพิ่มได้ไม่จำกัดจำนวนครั้ง วงเงินสูงสุดไม่เกิน 20 ล้านบาท/ราย เปิดบัญชีร่วมและบัญชีเพื่อได้ ตั้งแต่วันที่ 18 มิถุนายน ถึง 31 กรกฎาคม 2561